Filosoful Mihai Șora, în vârstă de 101 ani, o prezență constantă la protestele din Piața Victoriei, a fost operat joi și se află la terapie intensivă.

Foto: Inquam Photos / Octav Ganea

UPDATE: „A fost o operaţie complicată pentru că de vină este şi vârsta, de 101 ani. Se recuperează”, a declarat purtătorul de cuvânt al Spitalului Elias din Capitală, pentru Mediafax. Acesta a mai adăugat că Mihai Șora este conștient după operație și rămâne internat la secția de Terapie Intensivă.

„Doctorii au făcut un adevărat miracol şi le suntem profund recunoscători. Acum l-au dezintubat. Aşteptăm să se trezească. În momentul de faţă este încă la terapie intensivă”, este mesajul primit de jurnalistul Ionuț Iordăchescu de la soția lui Mihai Șora, pe care acesta l-a publicat pe pagina sa de Facebook.

Luiza Șora a confirmat informația pentru Adevărul.

„Se află la terapie intensivă, se recuperează acum, a fost dezintubat şi respiră singur. Nu ştiam că va intra în operaţie, a fost atât de urgent, că medicii nu au mai stat să aştepte. A avut câteva complicaţii, a fost pe fondul stresului, ceva la colecist, dar s-a terminat cu bine. Noi am crezut că sunt probleme cardiace, dar inima a fost puternică, a rezistat şi asta este cel mai important. L-am văzut şi e bine, se recuperează“, a spus ea.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media